Karcag Városi Önkormányzat Képviselő-testületének 19/2016 (X.28.) önkormányzati rendelete

a Karcag Város Kultúrájáért Díj alapításáról és adományozásáról

*a Karcag Városi Önkormányzat Képviselő-testületének 16/2019. (VI.28.) önkormányzati rendeletével módosított szöveg*

Karcag Városi Önkormányzat Képviselő-testülete az Alaptörvény 32. cikk (1) bekezdés a) pontjában meghatározott jogalkotói hatáskörében, az Alaptörvény 32. cikk (2) bekezdésében és a Magyarország helyi önkormányzatairól szóló 2011. évi CLXXXIX. törvény 42. § 3. pontjában meghatározott feladatkörében eljárva az alábbi rendeletet alkotja:

Általános rendelkezések

**1. §** (1) Karcag város érdekében végzett kiemelkedő nevelő-oktató munka, kulturális és művészeti tevékenység elismerésére Karcag Városi Önkormányzat a Karcag Város Kultúrájáért Díjat alapítja.

(2) A díj egy óvoda pedagógusnak, egy – legfeljebb két – általános iskolai, egy középfokú nevelési-oktatási intézményben tanító pedagógusnak, valamint olyan személynek vagy szervezetnek, csoportnak adományozható, akik a város művelődése, művészeti élete érdekében kimagasló munkát végeznek.

(3) Az adományozott díj nem haladhat meg évente öt keretszámot.

Karcag Város Kultúrájáért Díj megjelenítése

**2. §** (1) A díj leírása:

A díj: 12 cm-es zöld színű, üvegből készült Kunhalmot jelképező dombszerű talapzat, amelyen 12–15 cm nagyságú bronzból készült szimbolikus életfa áll. Az üveg talapzatban belülről jelképesen Karcag város térképi alaprajza és címere látható. A bronz életfán: Karcag Város Kultúrájáért Díj elnevezés olvasható.

A díj adományozását oklevél tanúsítja.

Az oklevelet a polgármester és a jegyző írja alá.

Az oklevélnek tartalmaznia kell:

1. az adományozó megjelölését
2. az adományozott nevét
3. az adományozás jogcímét
4. az adományozó határozat számát, keltét
5. az aláírásokat
6. Karcag Városi Önkormányzat bélyegző lenyomatát

(2) A díjjal együtt nettó 50.000.- Ft pénzjutalom kerül átadásra.

Vegyes rendelkezések

**3. §** (1) A Karcag Város Kultúrájáért Díj adományozására Karcag Városi Önkormányzat Képviselő-testülete jogosult.

(2) A díj átadására a Magyar Kultúra Napja alkalmából rendezett városi ünnepségen, vagy más ünnepélyes formában kerül sor. A díjat a polgármester adja át.

(3)[[1]](#footnote-1) A díj adományozására írásban, vagy az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvényben meghatározott elektronikus úton lehet javaslatot tenni minden év szeptember 30-ig, az első alkalommal november 30-ig, amelyet Karcag Városi Önkormányzat Polgármesteréhez kell benyújtani.

(4) A díj adományozására javaslatot tehetnek:

1. Karcag Városi Önkormányzat Képviselő-testületének tagjai
2. Karcag Városi Önkormányzat Bizottságai
3. a városban székhellyel, telephellyel rendelkező nevelési-oktatási intézmények nevelőtestületei, szülői szervezetei az intézmény fenntartójának a támogatásával
4. társadalmi és szakmai szervezetek
5. magánszemélyek

(5) A javaslatnak tartalmaznia kell:

1. a javasolt természetes személy személyazonosító adatait, szakmai életrajzát,
2. a javasolt közösség, vagy szervezet azonosító adatait, képviselőjének nevét,
3. az adományozás alapját szolgáló tevékenység ismertetését.

(6) A díj odaítélésére érkezett javaslatokat a Karcag Városi Önkormányzat Oktatási, Kulturális és Sport Bizottsága előzetesen véleményezi.

(7) A díj odaítéléséről Karcag Városi Önkormányzat Képviselő-testülete dönt minden év december 31-ig.

(8) A díj adományozásával kapcsolatos költségekről Karcag Városi Önkormányzat gondoskodik. A díj az általános szabályok szerint adóköteles.

**4. §** (1) A díj visszavonására – a kitüntetések visszavonására érvényes jogszabályok szerint – Karcag Városi Önkormányzat Képviselő-testülete jogosult.

(2) A díj visszavonására azok tehetnek javaslatot, akiknek az adományozásra kezdeményezési joguk van.

(3) A pénzjutalom nem vonható vissza.

Záró rendelkezés

5. § E rendelet a kihirdetését követő napon lép hatályba, amellyel egyidejűleg hatályát veszti a Karcag Város Kultúrájáért Díj alapításáról szóló 16/1993. (IV.14.) Karcag Városi Önkormányzati rendelet.

K a r c a g, 2016. október 7.

K. m. f.

|  |  |
| --- | --- |
| **Dobos László s. k.** | **Rózsa Sándor s. k.** |
| polgármester | jegyző |

Egységes szerkezetbe foglalás hiteléül:

K a r c a g, 2019. július 02.

**(: Rózsa Sándor:)**

jegyző

1. Módosította a 16/2019. (VI. 28.) Karcag Városi Önkormányzat Képviselő-testületének önkormányzati rendelete 10. §-a. [↑](#footnote-ref-1)